|  |  |
| --- | --- |
| MÄÄRUS | EELNÕU teine lugemine |
| Kadrina | 31. jaanuar 2024 nr  |
|  |  |

Kadrina valla aiamaade kasutamise kord

Määrus kehtestatakse kohaliku omavalitsuse korralduse seaduse § 22 lõike 1 punkti 6 ja § 34 lõike 2 alusel.

**§ 1. Üldsätted**

(1) Aiamaade kasutamise kord (edaspidi kord) reguleerib Kadrina valla omandis olevatel maaüksustel asuvate aiamaade tasuta kasutusse andmist, nende kasutamise tingimusi ja korda.

(2) Aiamaa antakse tasuta kasutusse aiamaa asukohajärgses külas või alevikus asuvate korteriomandite valdajatele.

(3) Aiamaade kasutajad vastutavad veevarustuse, teede korrashoiu ja õnnetusjuhtumite eest ning erimeelsused lahendatakse aiamaade kasutajate omavaheliste kokkulepete kaudu.

(4) Aiamaade kasutajatele peab olema tagatud ligipääs oma aiamaale vajadusel üle teise isiku aiamaa.

**§ 2. Aiamaa kasutusse andmine**

(1) Aiamaa antakse kasutusse tähtajatult ~~kirjaliku~~ taotluse alusel. ~~ja tingimusel, et aiamaa taotleja on kirjalikult kinnitanud, et ta on põhjalikult tutvunud käesoleva määrusega~~. ~~Taotlused menetletakse dokumendihalduse süsteemis. Taotluse vorm on käesoleva määruse lisa.~~ Taotluse aiamaa kasutamiseks või aiamaast loobumiseks saab esitada Kadrina valla taotluste esitamise iseteeninduskeskkonna kaudu või paberkandjal vallamajas.

(2) Kasutusse antavate aiamaade asukohtade ja suuruste kohta koostatakse Kadrina Vallavalitsuses (edaspidi ametiasutus) asendiskeem.

**§ 3. Aiamaa kasutamise nõuded**

(1) Aiamaa kasutaja on kohustatud:

1) kasutama aiamaad sihipäraselt;

2) täitma kõiki keskkonnakaitse nõudeid;

3) järgima Kadrina valla jäätmehoolduseeskirja ja Kadrina valla heakorraeeskirja nõudeid;

4) hoidma aiamaa ja sellega piirneva pinnastee hooldatuna;

5) paigutama aiamaa harimisel maast välja tulnud kivid oma aiamaale. Hoiustama aiamaa harimise käigus tekkivad aia- ja haljastusjäätmed oma aiamaal või komposteerima kinnises kompostris. Aiamaal tekkinud biolagunevad jäätmed saab aiamaa kasutaja aastaringselt üle anda Lääne-Viru Jäätmekeskusesse või kaks korda aastas Kadrina jäätmejaama juurde paigaldatud konteineritesse;

6) korrastama koheselt üldkasutatava ala selle rikkumise korral.

(2) Aiamaa kasutajal on keelatud:

1) tarastada kasutatavat aiamaad (v.a enne käesoleva korra vastuvõtmist ehitatud puittara);

2) istutada aiamaale puid, v.a viljapuid ja marjapõõsaid;

3) rentida aiamaad edasi või anda seda muul viisil teiste isikute kasutusse;

4) rajada aiamaale ehitisi ilma ametiasutuse loata;

5) ladustada jäätmeid, sh aia- ja haljastusjäätmeid väljapoole oma aiamaa piire;

6) pidada aiamaal kodu- ja metsloomi ning linde;

7) ladustada aiamaal ehitusmaterjali;

8) põletada jäätmeid.

(3) Aiamaa kasutajal on lubatud:

1) kasvatada aiamaal põllu- ja aiakultuure ning istutada viljapuid ja marjapõõsaid;

2) rajada ametiasutuse loal aiamaale ajutisi ning ehituslikult korrektse välimusega abihooneid ehitusaluse pinnaga kuni 5 m² ning kasvuhooneid ehitusaluse pinnaga kuni 20 m²;

3) kasutada aiamaa harimiseks mehhanisme;

4) grillida.

**§ 4. Aiamaa kasutusõiguse lõppemine**

(1) Aiamaa kasutaja surma korral aiamaa kasutusõigus lõpeb ja aiamaa kasutamise eelisõigus tekib teistel perekonnaliikmetel. Uus kasutaja esitab taotluse andmete muutmiseks.

(2) Aiamaa kasutajal on õigus aiamaa kasutamisest loobuda pärast vegetatsiooniperioodi lõppu.

(3) Ametiasutus võib aiamaa kasutusõiguse lõpetada igal ajal, teatades sellest ette 6 kuud.

(4) Aiamaa kasutusõiguse lõppemisel ei hüvitata aiamaa kasutaja poolt aiamaale tehtud kulutusi.

(5) Aiamaa kasutusõiguse lõppemisel peab aiamaa olema vähemalt sama heas seisukorras kui kasutusele võtmisel ning ehitised likvideeritud.

**§ 5. Määruse jõustumine**

Määrus jõustub kolmandal päeval pärast Riigi Teatajas avaldamist.

|  |
| --- |
| (allkirjastatud digitaalselt) |
| Madis Viise |
| vallavolikogu esimees |

Eelnõu eesmärk ja sisu lühikirjeldus

Kadrina alevikus ja ümberkaudsetes külades on vallale kuuluvatel maatükkidel peetud aiamaid ajalooliselt kujunenud tavana. Kuna puudus aiamaade kasutamise kord, siis kujundasid aiapidajad aiamaade visuaalse pildi enda suva järgi. Aiamaade pidamise vastu on jätkuvalt suur huvi ja vältimaks olukordi, et keegi ehitab aiamaale püsiehitise (näiteks: maja üle 20 m2) või ladustab jäätmeid lubamatul viisil, peab olema valla omandis oleva aiamaa kasutamine reguleeritud. Kadrina valla aiamaade kasutamise kord reguleerib aiamaa kasutamiseks andmise menetlust ja seal lubatud või keelatud tegevusi. Aiamaa kasutamiseks tuleb esitada avaldus ja vald võib aiamaa kasutamise õiguse alati lõpetada etteteatamisega 6 kuud. Määrus reguleerib ka seda, millised ehitised aiamaal on Kadrina Vallavalitsuse loal lubatud (kasvuhoone kuni 20 m2, abihoone kuni 5 m2). Aia- ja biojäätmete käitlus toimub kompostrites või hoiustatuna oma aiamaal. Biolagunevad jäätmed saab aiamaa kasutaja aastaringselt üle anda Lääne-Viru Jäätmekeskusesse või kaks korda aastas Kadrina jäätmejaama juurde paigaldatud konteineritesse.

Aiamaadega seoses vallale kulutusi ei teki.

Määruse eelnõu esimene lugemine toimus 29. novembril 2023. Muudatusettepanekute esitamise tähtaeg määruse eelnõule oli 18. jaanuar 2024.

§ 2 lõike 1 muudatus on tingitud 1. jaanuarist 2024 on Kadrina Vallavalitsuses kasutusel oleva iseteeninduskeskkonnaga. Taotlused menetletakse otse keskkonnas.

Seletuskirja koostas Meelis Salm